AALBORG:Det endte med vold, da to mandlige bilister tirsdag eftermiddag blev rasende på hinanden under en sammenfletning ved Ny Nibevej-Lindenborgvej i Aalborg. Det oplyser Nordjyllands Politi.

Ifølge vagtchef Poul Badsberg, var parterne angiveligt uenige om, hvordan sammenfletningen skulle foregå, og den ene bilist blev så vred, at han bremsede hårdt op foran den anden bil, løb hen og åbnede døren og råbte til den anden bilist.

Den anden bilist reagerede ved at stikke den råbende bilist et knytnæveslag i ansigtet.

Da den anden bilist derefter trådte ud af bilen, gik det galt for ham. Han vred om på foden og brækkede anklen.

71-årig sigtes for vold

Den første bilist, som blev slået i ansigtet, fik en flænge i panden og et blåt øje. Han er 59 år. Den anden bilist, som brækkede anklen, er 71 år. Begge er fra Nibe-området.

Da politiet nåede frem, fik de dæmpet gemytterne. Ingen blev anholdt, men den 71-årige sigtes for vold på grund af knytnæveslaget, oplyser vagtchef Poul Badsberg fra Nordjyllands Politi.

Han tilføjer, at flere vidner så voldsepisoden.

Det sker, at der kommer anmeldelser om den slags. Danskerne kører ikke ret hensynsfuldt Poul Badsberg, vagtchef, Nordjyllands Politi

Ifølge vagtchefen er det bestemt ikke første gang, politiet får anmeldelse om såkaldt "vejvrede", hvor bilister mister besindelsen.

- Det sker, at der kommer anmeldelser om den slags. Danskerne kører ikke ret hensynsfuldt, bemærker Poul Badsberg.

Han opfordrer alle til at tage det roligt i trafikken og undgå konfrontationer, som i nogle tilfælde altså kan udvikle sig voldeligt.